CELEX: 32015R2030
Language: ro
Date: 2015-11-13
Title: Regulamentul (UE) 2015/2030 al Comisiei din 13 noiembrie 2015 de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexa I (Text cu relevanță pentru SEE)

14.11.2015   
            
            
               RO
            
            
               Jurnalul Oficial al Uniunii Europene
            
            
               L 298/1
            
         REGULAMENTUL (UE) 2015/2030 AL COMISIEI
   din 13 noiembrie 2015
   de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexa I
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (1), în special articolul 14 alineatul (3),
   întrucât:
   
               (1)
            
            
               Regulamentul (CE) nr. 850/2004 implementează în legislația Uniunii angajamentele stabilite de Convenția de la Stockholm privind poluanții organici persistenți, aprobată prin Decizia 2006/507/CE a Consiliului (2), precum și de Protocolul de la Aarhus din 1998 referitor la poluanții organici persistenți (denumit în continuare „protocolul”) la Convenția din 1979 asupra poluării atmosferice transfrontaliere pe distanțe lungi (denumită în continuare „CPATDL”), protocol aprobat prin Decizia 2004/259/CE a Consiliului (3).
            
         
               (2)
            
            
               Decizia 2009/2 (4), adoptată de organul executiv al CPATDL la cea de a 27-a sesiune a sa din 14-18 decembrie 2009, a identificat parafinele clorurate cu catenă scurtă (denumite în continuare „PCCS”) ca poluanți organici persistenți. Prin urmare, acestea au fost adăugate la protocol în vederea eliminării, cu următoarele două derogări: utilizare ca agenți de ignifugare în cauciucul utilizat în benzile transportoare din industria minieră sau în materialele de etanșare pentru baraje. Decizia 2009/2 obligă părțile la protocol să elimine aceste două utilizări de îndată ce sunt disponibile alternative adecvate. Decizia 2009/2 a fost implementată în legislația Uniunii prin Regulamentul (UE) nr. 519/2012 al Comisiei (5), care a inclus PCCS în anexa I la Regulamentul (CE) nr. 850/2004.
            
         
               (3)
            
            
               Rubrica privind PCCS din anexa I la Regulamentul (CE) nr. 850/2004 prevede o derogare pentru producția, introducerea pe piață și utilizarea PCCS în benzile transportoare din industria minieră și în materialele de etanșare pentru baraje. Pentru a se conforma Deciziei 2009/2, în conformitate cu înregistrarea respectivă, de îndată ce vor fi disponibile noi informații privind modalități de utilizare și substanțe sau tehnologii alternative mai sigure, Comisia trebuie să reexamineze derogările în vederea eliminării treptate a utilizărilor rămase ale PCCS. O astfel de reexaminare, impusă de Decizia 2009/2, este în conformitate cu articolul 14 alineatul (3) din Regulamentul (CE) nr. 850/2004.
            
         
               (4)
            
            
               În conformitate cu Decizia 2009/2 și cu rubrica privind PCCS din anexa I la Regulamentul (CE) nr. 850/2004, reexaminarea derogărilor ar trebui să se axeze pe existența unor alternative adecvate în ceea ce privește cele două utilizări rămase. Odată ce sunt identificate astfel de alternative, derogările ar trebui să fie eliminate din rubrică.
            
         
               (5)
            
            
               În 2010, Țările de Jos au prezentat un dosar cu privire la PCCS intitulat „Evaluarea unor posibile restricționări ale parafinelor clorurate cu catenă scurtă” (denumit în continuare „dosarul”) (6). Dosarul identifică o serie de alternative care ar putea fi utilizate în locul PCCS în benzile transportoare din industria minieră și în materialele de etanșare pentru baraje. Dosarul ține seama de rezultatele unei consultări publice desfășurate în timpul elaborării acestuia de către Țările de Jos.
            
         
               (6)
            
            
               Printre diferitele alternative identificate, cele mai cunoscute sunt parafinele clorurate cu catenă medie și lungă (PCCM și PCCL), PCCM părând a fi alternativa preferată de marea majoritate a utilizatorilor. Atât PCCM, cât și PCCL reunesc caracteristici de performanță similare cu cele ale PCCS. Printre celelalte alternative disponibile se numără substanțe precum agenții de ignifugare organofosfați și plastifianții fosfați, agenții de ignifugare anorganici și mai multe altele.
            
         
               (7)
            
            
               În cadrul consultării publice menționate anterior, unele societăți europene au sugerat că trecerea către utilizarea unor alternative ar putea să nu fie ușoară, iar reformularea ar putea necesita un timp considerabil. Cu toate acestea, experiența arată că există societăți europene care au început să utilizeze alternativele fără dificultăți majore. În special în ceea ce privește cele două aplicații care fac obiectul unor derogări în temeiul Regulamentului (CE) nr. 850/2004, un producător important de benzi transportoare a indicat că trecerea la PCCM a fost ușoară și a presupus costuri scăzute. La momentul redactării consultării respective, alte două societăți lucrau la adoptarea alternativelor.
            
         
               (8)
            
            
               În 2013, Comisia a desfășurat consultări cu părțile interesate relevante din industria minieră. Consultarea a indicat că benzile transportoare care conțin PCCS nu mai sunt utilizate în sectorul activităților miniere.
            
         
               (9)
            
            
               În ceea ce privește materialele de etanșare pentru baraje care conțin PCCS, acestea nu par a fi produse, introduse pe piață sau utilizate în Uniune. Astfel, încă din 2008, părțile interesate relevante indicaseră Agenției Europene pentru Produse Chimice (7) că PCCS nu par a fi utilizate sau sunt în curs de a fi eliminate progresiv din materialele de etanșare (inclusiv materialele de etanșare pentru baraje) în Europa.
            
         
               (10)
            
            
               În iunie 2012, singura entitate cunoscută care înregistrase producția de PCCS în temeiul Regulamentului (CE) nr. 1907/2006 al Parlamentului European și al Consiliului (8) a declarat că a încetat producția substanței respective și nu intenționează să o reia.
            
         
               (11)
            
            
               Există alternative adecvate la utilizarea PCCS în benzile transportoare din industria minieră și în materialele de etanșare pentru baraje. În consecință, Comisia este obligată de Decizia 2009/2 și de clauza de reexaminare din rubrica privind PCCS din anexa I la Regulamentul (CE) nr. 850/2004 să elimine aceste două utilizări. Deși industria pare să fi abandonat în mod voluntar cele două utilizări, derogările ar trebui eliminate din rubrica respectivă pentru a asigura conformitatea deplină cu obiectivul acordului internațional de a elimina utilizarea poluanților organici persistenți.
            
         
               (12)
            
            
               Este, de asemenea, necesar să se clarifice faptul că, în ceea ce privește PCCS, interdicția de la articolul 3 alineatul (1) din Regulamentul (CE) nr. 850/2004 nu se aplică benzilor transportoare din industria minieră și materialelor de etanșare pentru baraje care erau deja în uz înainte de data intrării în vigoare a prezentului regulament sau la acea dată.
            
         
               (13)
            
            
               În plus, este necesar să se clarifice faptul că articolele care conțin PCCS în concentrații mai mici de 0,15 % în greutate pot fi introduse pe piață și utilizate, întrucât aceasta este cantitatea de PCCS care poate fi prezentă ca impuritate într-un articol produs utilizând PCCM.
            
         
               (14)
            
            
               Măsurile prevăzute în prezentul regulament sunt conforme cu avizul comitetului stabilit prin Directiva 67/548/CEE a Consiliului (9),
            
         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 850/2004 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 158, 30.4.2004, p. 7.
   
      (2)  Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (JO L 209, 31.7.2006, p. 1).
   
      (3)  Decizia 2004/259/CE a Consiliului din 19 februarie 2004 privind încheierea, în numele Comunității Europene, a Protocolului la Convenția din 1979 privind poluarea atmosferică transfrontalieră pe distanțe lungi, referitor la poluanții organici persistenți (JO L 81, 19.3.2004, p. 35).
   
      (4)  C.N.556.2010.TREATIES-4.
   
      (5)  Regulamentul (UE) nr. 519/2012 al Comisiei din 19 iunie 2012 de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexa I (JO L 159, 20.6.2012, p. 1).
   
      (6)  Evaluarea unor posibile restricționări ale parafinelor clorurate cu catenă scurtă (PCCS), pregătit pentru Institutul Național pentru Sănătate Publică și Mediu (RIVM), Țările de Jos, RPA iulie 2010.
   
      (7)  http://echa.europa.eu/documents/10162/13640/tech_rep_alkanes_chloro_en.pdf
   
      (8)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).
   
      (9)  Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (JO 196, 16.8.1967, p. 1).
   
      ANEXĂ
      În partea B din anexa I la Regulamentul (CE) nr. 850/2004, rubrica referitoare la cloroalcani C10-C13 (parafine clorurate cu catenă scurtă) (PCCS) se înlocuiește cu următorul text:
      
         
                     „Cloroalcani C10C13 (parafine clorurate cu catenă scurtă) (PCCS)
                  
                  
                     85535-84-8
                  
                  
                     287-476-5
                  
                  
                     
                                 1.
                              
                              
                                 Prin derogare, sunt permise producerea, introducerea pe piață și utilizarea substanțelor sau preparatelor care conțin PCCS în concentrații mai mici de 1 % în greutate sau a articolelor care conțin PCCS în concentrații mai mici de 0,15 % în greutate.
                              
                           
                                 2.
                              
                              
                                 Utilizarea este permisă în ceea ce privește:
                                 
                                             (a)
                                          
                                          
                                             benzile transportoare din industria minieră și materialele de etanșare pentru baraje care conțin PCCS, aflate deja în uz înainte de 4 decembrie 2015 sau la acea dată; și
                                          
                                       
                                             (b)
                                          
                                          
                                             articolele care conțin PCCS, altele decât cele menționate la litera (a), care erau deja în uz înainte de 10 iulie 2012 sau la acea dată.
                                          
                                       
                           
                                 3.
                              
                              
                                 Articolul 4 alineatul (2) al treilea și al patrulea paragraf se aplică articolelor menționate la punctul 2 de mai sus.”